Diari Oficial de la Generalitat Valenciana


Sumari del DOGV 8172, del 17-11-2017 (2017/10471)

RESOLUCIÓ de 14 de novembre de 2017, del vicepresident executiu de l'Agència Valenciana de la Innovació, per la qual es convoca el procés de selecció de la persona titular de la Secretaria General. Convocatòria 1/2017.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8172

Data del DOGV
:   17-11-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/10464


Data del document
:   14-11-2017

Organisme emissor
:   Agència Valenciana de la Innovació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 14 de novembre de 2017, del vicepresident executiu de l'Agència Valenciana de la Innovació, per la qual es convoca el procés de selecció de la persona titular de la Secretaria General. Convocatòria 1/2017. [2017/10562]  
L'Agència Valenciana de la Innovació (AVI) és una entitat de dret públic de la Generalitat, de les previstes per l'article 155.1 de la Llei 1/2015, de 6 de febrer, de la Generalitat d'hisenda pública, del sector públic instrumental i de subvencions, facultada per a exercir potestats administratives i realitzar activitats prestacionals i de foment destinades al desenvolupament de les polítiques públiques que l'Administració de la Generalitat aplique per a l'enfortiment i desenvolupament del Sistema Valencià d'Innovació, creada per la Llei 1/2017, d'1 de febrer. Es regeix pel dret privat excepte en la formació de la voluntat dels seus òrgans, en l'exercici de les potestats administratives que tinga atribuïdes i en els aspectes específicament regulats per la Llei 1/2015, de 6 de febrer, de la Generalitat, i la legislació pressupostària.  
  
El seu objecte és la millora del model productiu valencià per mitjà del desenvolupament de la seua capacitat innovadora per a la consecució d'un creixement intel·ligent, sostenible i integrador. Per a això, l'Agència dissenyarà i coordinarà l'Estratègia d'innovació de la Comunitat Valenciana, promourà l'enfortiment i el desenvolupament del Sistema Valencià de la Innovació (SVI), en conjunt, i impulsarà la generació, difusió, intercanvi i explotació de coneixement. Amb aquesta finalitat, l'Agència establirà les relacions que en cada cas siguen necessàries amb els agents innovadors.  
El Consell de Direcció de l'AVI, en la reunió de 5 d'octubre de 2017, va designar una comissió per a establir els requisits per al procés de selecció del seu secretari o secretària general a fi que el vicepresident executiu realitze una proposta de contractació, que serà finalment aprovada pel Consell de Direcció. La comissió va estar formada pel vicepresident executiu, el vocal representant de les universitats valencianes, el vocal representant de la Xarxa d'Instituts Tecnològics, un representant de les organitzacions empresarials (CEV) i un representant de les organitzacions sindicals (CCOO).  
La Llei 1/2017, de creació de l'AVI, i el Decret 107/2017, del Consell, pel qual s'aprova el seu reglament d'organització i funcionament estableixen les funcions, requisits, règim d'incompatibilitats, tipus de contracte i retribucions de la persona titular de la Secretaria General i del conjunt del personal directiu, i indica, en l'article 21 de la llei, que l'elecció d'aquest personal es realitzarà per mitjà de procediments que garantisquen la publicitat i la concurrència i la seua designació es basarà en criteris de mèrit i capacitat, i també en criteris d'idoneïtat per la seua experiència en l'exercici de llocs de responsabilitat en la gestió pública o privada.  
En conseqüència, atés que la comissió creada a aquest efecte, reunida per mitjans electrònics, amb data 23 d'octubre de 2017, fa seus els criteris de selecció establits en la norma, i introdueix addicionalment el coneixement de l'idioma anglés com a requisit, resolc:  
  
  
Primer  
Convocar, per a la seua provisió, el lloc de secretari o secretària general de l'Agència Valenciana de la Innovació.  
  
Segon  
Aprovar les bases que s'adjunten a aquesta convocatòria.  
  
Tercer  
Aquesta resolució entrarà en vigor a partir de l'endemà de la publicació en el DOGV.  
  
Contra aquesta resolució, que posa fi a la via administrativa, es pot interposar potestativament un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o es pot impugnar directament davant dels jutjats contenciosos administratius en el termini de dos mesos, comptadors des de l'endemà de la publicació, d'acord amb el que preveuen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
Alacant, 14 de novembre de 2017.- El vicepresident executiu de l'Agència Valenciana de la Innovació: Andrés García Reche.  
  
  
ANNEX I  
Bases de la convocatòria  
  
Primera. Objecte de la convocatòria  
És objecte d'aquesta convocatòria el procés de selecció per a la contractació de la persona titular de Secretaria General l'Agència Valenciana de la Innovació. La persona seleccionada serà proposada pel vicepresident executiu i la seua contractació aprovada pel Consell de Direcció.  
  
Segona. Funcions del lloc  
D'acord amb el que estableixen la Llei 1/2017, d'1 de febrer, i el Decret 107/2017, de 28 de juliol, les funcions de la persona titular de la Secretaria General són:   
a) La direcció i gestió ordinària de l'Agència, en el marc de les funcions atribuïdes en aquest apartat o de les que li siguen expressament delegades i, en particular, l'execució dels acords del Consell de Direcció.  
b) Elaborar la proposta del contracte de gestió de l'Agència.  
c) Elaborar la proposta d'objectius estratègics i operatius de l'Agència, i els procediments, criteris i indicadors per al mesurament del seu compliment i del grau d'eficiència en la gestió.  
d) Elaborar la proposta de pla d'acció anual i dirigir i coordinar les activitats que siguen necessàries per al desenvolupament de les funcions de l'Agència.  
e) Elaborar amb la vicepresidència executiva la proposta d'avantprojecte de pressupost de l'Agència.  
f) Formular els comptes anuals i elevar-los al Consell de Direcció juntament amb l'informe d'auditoria de comptes, després del coneixement i l'autorització de la vicepresidència executiva.  
g) Acordar les variacions pressupostàries que es consideren necessàries i que no hagen de ser autoritzades per la conselleria competent en matèria d'hisenda i proposar a la vicepresidència executiva aquelles que necessiten aquesta autorització.  
h) Autoritzar, per causa justificada, la disposició de despeses, el reconeixement d'obligacions i l'ordenació dels pagaments corresponents dels quals assabentarà la vicepresidència executiva i el Consell de Direcció, sense perjudici de les competències atribuïdes a la persona titular de la Vicepresidència executiva en matèria de responsabilitat patrimonial de l'Administració.  
i) Proposar la modificació dels límits generals de compromís de despesa a càrrec dels exercicis futurs per causa justificada, dels quals assabentarà la vicepresidència executiva i el Consell de Direcció.  
j) Elaborar la proposta d'informe anual d'activitats, ordinàries i extraordinàries, de l'Agència.  
k) Formalitzar contractes, per delegació de la persona titular de la vicepresidència executiva.  
l) Proposar a la persona titular de la vicepresidència executiva el nomenament i cessament del personal directiu de l'Agència.  
m) Exercir la direcció del personal de l'Agència i preveure les necessitats en aquest àmbit, i també elaborar la proposta de relació de llocs de treball de personal laboral.  
n) Proposar a la direcció general competent en matèria de funció pública les convocatòries de llocs de treball de personal funcionari, perquè siguen proveïts mitjançant concurs o lliure designació, així com la cobertura de llocs per mitjà d'altres formes de provisió, com ara adscripcions provisionals, comissions de servei o permutes, i contractar el personal laboral dins de les limitacions legals i pressupostàries i sense perjudici de les competències atribuïdes a altres òrgans de la Generalitat.  
o) Elaborar la proposta de criteris per a la determinació dels incentius al rendiment del personal de l'Agència, perquè els aprove el Consell de Direcció, després del coneixement i l'autorització de la persona titular de la vicepresidència executiva, i en els límits assenyalats per la legislació vigent. El règim i la quantia dels incentius al rendiment s'ajustarà al que, si escau, amb caràcter general, s'aplique al conjunt del sector públic instrumental de la Generalitat.  
p) Exercir la representació institucional i legal de l'Agència quan no corresponga a altres òrgans d'aquesta o aquestes funcions hagen sigut delegades de forma expressa.  
q) Demanar del Consell d'Innovació els informes i l'assessorament que considere necessaris per a l'adequat funcionament de l'Agència.  
  
r) Instar la conselleria competent en matèria d'hisenda a autoritzar les variacions pressupostàries que calga.  
s) Exercir la secretaria del Consell de Direcció i del Consell d'Innovació.  
t) Qualsevol altra que li atribuïsca el Consell de Direcció i la vicepresidència executiva.  
  
Tercera. Règim d'incompatibilitats, transparència, indemnitzacions i condicions de treball  
Li serà aplicable el règim establit en la normativa autonòmica sobre declaració de béns, drets patrimonials i activitats d'alts càrrecs.  
  
En matèria d'incompatibilitats, li serà aplicable la legislació autonòmica o, si no n'hi ha, la legislació estatal, en matèria de conflictes d'interessos.  
Estarà subjecta a avaluació d'acord amb els criteris d'eficàcia i eficiència, responsabilitat per la seua gestió, mesures d'austeritat i reducció de costos i control de la despesa pública.  
Estarà sotmesa a la relació laboral de caràcter especial d'alta direcció i no percebrà quan cesse cap indemnització, excepte les que estiguen establides per disposició legal de dret necessari, i no es podran pactar ni subscriure clàusules contractuals que tinguen per objecte reconéixer indemnitzacions o compensacions econòmiques, qualssevol que siga la seua naturalesa o quantia.  
D'acord amb l'article 13.4 del text refós de la Llei de l'estatut bàsic de l'empleat públic, la determinació de les condicions de treball del personal directiu no tindrà la consideració de matèria objecte de negociació col·lectiva.  
El personal directiu no té la consideració de personal empleat públic.  
  
Quarta. Tipus de contracte  
La persona seleccionada es vincularà amb l'AVI per un contracte d'alta direcció, que es regirà pel que disposen el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat; l'article 19 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional; la disposició addicional huitena de la Llei 3/2012, de 6 de juliol, de reforma laboral; els articles que li siguen d'aplicació de les lleis anuals de pressupostos de la Generalitat; la Llei 2/2015, de 2 d'abril, de transparència, bon govern i participació ciutadana de la Comunitat Valenciana; el Decret 56/2016, del Consell, de 6 de maig, pel qual s'aprova el Codi de Bon Govern de la Generalitat; el Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció, en tot allò que no s'opose al règim específic del personal directiu del sector públic instrumental de la Generalitat; el Decret llei 1/2011; la Llei 3/2012, i la voluntat de les parts i la resta de normativa que siga aplicable.  
  
  
Cinquena. Règim retributiu  
La persona titular de la Secretaria General tindrà unes retribucions equivalents a les de director o directora general del Consell, establides per a cada any en les corresponents lleis de pressupostos.  
  
  
Sisena. Ubicació  
La Secretaria General estarà ubicada a la ciutat d'Alacant.  
  
Setena. Criteris de selecció, contingut del procés selectiu i valoració d'aspirants  
La persona titular de la Secretaria General serà seleccionada tenint en compte els criteris establits en l'article 28.3 del Decret 106/2017, a saber: solvència acadèmica, professional, tècnica o científica en matèria d'innovació; experiència en l'exercici de llocs de responsabilitat en la gestió pública o privada; capacitat de lideratge per a planificar, implementar i revisar estratègies, polítiques i programes que facen possible aconseguir per part de l'organització la seua missió i objectius a través d'una gestió amb indicadors; capacitat de comunicació i negociació; la formació en igualtat de gènere, i el coneixement d'idiomes, en especial dels cooficials de la Comunitat Valenciana i de la Unió Europea.  
  
El procés de selecció es realitzarà per mitjà de la valoració dels mèrits objectius de les persones aspirants, d'acord amb el barem que s'indica a continuació, que tindrà una puntuació màxima de 60 punts; i una entrevista presencial amb el vicepresident executiu, en la qual cada aspirant defendrà una memòria i el seu curriculum vitae (CV), que tindrà una puntuació màxima de 40 punts.  
En la memòria escrita s'ha de redactar un pla per a l'exercici de les funcions del lloc, i introduir possibles iniciatives que garantisquen una gestió eficaç i eficient de les funcions assignades. L'extensió màxima de la memòria serà de 10 folis, a doble espai a una cara, en grandària DIN A4, i dimensions de lletra 14.  
També s'ha de redactar el curriculum vitae i fer constar les dades que es consideren rellevants a l'efecte de l'exercici de les funcions assignades al lloc de treball, amb una extensió màxima de tres folis.  
La puntuació de de la defensa de la memòria i el CV serà com a màxim de 40 punts sobre 100.  
Les defenses de la memòria i del CV es podrà fer a les ciutats d'Alacant i València, en anglés i en castellà o valencià. Des de la Secretaria General Tècnica de l'AVI se citaran els candidats per a fixar el lloc, la data i l'hora de l'entrevista.  
El vicepresident executiu podrà ser assistit per personal tècnic de suport o per personal tècnic especialista en l'entrevista.  
Els mèrits objectius, amb una puntuació màxima de 60 punts, es valoraran d'acord amb el barem següent:  
a) Experiència professional. Màxim 15 punts  
- Per experiència professional en un lloc en qualsevol Administració pública o en entitats de dret públic, vinculades o dependents d'una Administració pública territorial; en societats públiques mercantils i fundacions públiques, o el sector privat en treballs per compte d'altri, autònoms i professionals, en llocs de funcions semblants a les assignades al lloc: 0,42 punts per cada mes complet de serveis en actiu per damunt dels cinc anys.  
L'acreditació de l'experiència professional s'efectuarà de la manera següent:  
- Els treballs per a les administracions públiques s'acreditaran sempre per mitjà de certificat oficial de l'òrgan competent.  
- La resta dels treballs per compte d'altri, per mitjà del contracte de treball i el certificat de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre ambdós documents. En tot cas, serà obligatòria la presentació del certificat o vida laboral que acredite haver cotitzat a la Seguretat Social durant tot el temps que s'al·legue en el grup de cotització de la categoria laboral que corresponga.  
- Per al cas de professionals i autònoms, llicència fiscal o IAE, i també certificat o vida laboral que acredite haver cotitzat a la Seguretat Social durant tot el temps que s'al·legue en el grup de cotització de la categoria laboral que corresponga.  
Quan siga procedent, i en substitució d'aquests documents, s'ha d'aportar un certificat oficial que acredite haver cotitzat en el règim especial o en la mutualitat corresponent.  
b) Coneixement d'idiomes. Màxim 12 punts  
1. Valencià: màxim 4 punts.  
El coneixement de valencià es valorarà fins a un màxim de 4 punts, després de l'acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
- Coneixement oral o A2: 1 punt.  
- Grau elemental o B2: 2 punts.  
- Grau mitjà o C1: 3 punts.  
- Grau superior o C2: 4 punts.  
Es puntuarà exclusivament el nivell més alt.  
2. Idiomes comunitaris a més de l'anglés exigit en la convocatòria: màxim 8 punts.  
Es valorarà el coneixement de llengües oficials de la Unió Europea diferents de la llengua espanyola segons els nivells especificats, els quals s'hauran d'acreditar oficialment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les seues modificacions posteriors fetes per ordre de la conselleria competent en matèria d'educació.  
Es valorarà fins a un màxim de 4 punts, si es tracta de cicles de l'Escola Oficial d'Idiomes, o de nivells o certificats segons el Marc Comú Europeu de Referència (nivell bàsic, nivell intermedi i nivell avançat), d'acord amb l'escala que es detalla en la taula adjunta a aquest punt.  
  
La valoració del coneixement de l'idioma comunitari s'efectuarà puntuant exclusivament el nivell més alt obtingut.  
Les equivalències entre els ensenyaments regulats pel Reial decret 967/1988, de 2 de setembre, i els regulats pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final primera del Decret 138/2014, de 29 d'agost (Llei orgànica 8/2013, de 9 de desembre), així com la puntuació assignada a cada una d'aquestes són les següents:  
  
  
c) Titulació acadèmica addicional a l'exigida en la convocatòria. Màxim 13 punts  
Per la possessió de títols acadèmics oficials iguals o superiors a l'exigit en la convocatòria, excloent-hi el necessari per a l'accés, a raó de:  
- Diplomatura, grau universitari o llicenciatura: 10 punts.  
- Grau de doctor: 8 punts.  
- Títol de màster oficial d'especialització (com a mínim de 90 crèdits): 5 punts.  
- Títol de màster oficial d'especialització de menys de 90 crèdits: 2 punts.  
En cap cas es puntuaran els cursos pertanyents a la carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
d) Cursos de formació complementària. Màxim 15 punts  
Es valoraran els cursos de formació i perfeccionament, el contingut dels quals estiga relacionat amb les funcions del lloc, de durada igual o superior a 15 hores, que hagen sigut cursats per la persona aspirant i que hagen sigut convocats o homologats per qualsevol centre o organisme públic de formació, d'acord amb l'escala següent:  
- Cursos de 75 o més hores: 0,75 punts per curs.  
- Cursos de 50 o més hores: 0,50 punts per curs.  
- Cursos de 25 o més hores: 0,25 punts per curs.  
?Cursos de 15 o més hores, 0,15 punts per curs.  
En cap cas es puntuaran els cursos de valencià i d'idiomes, ni els cursos pertanyents a la carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
En tot cas la puntuació màxima a aconseguir per formació no podrà superar els punts establits.  
e) Diversitat funcional. Màxim 5 punts  
A les persones aspirants amb diversitat funcional, en relació amb el que estableix l'Ordre de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'Administració del Govern Valencià, quan el grau de minusvalidesa siga igual o superior al 33 %, se'ls assignaran 2,5 punts, i quan el grau de minusvalidesa siga igual o superior al 65 %, se'ls assignaran 5 punts.  
  
L'acreditació de la condició de persones amb diversitat funcional, s'acreditarà per mitjà de certificat oficial de discapacitat expedit per la conselleria competent en la matèria o, si escau, òrgan equivalent d'altres administracions públiques.  
Així mateix, les persones aspirants amb diversitat funcional que vulguen sol·licitar mesures d'adaptació en la defensa de la memòria i del CV, hauran d'indicar-ho expressament en la sol·licitud, i especificar el tipus de mesura requerida. Perquè els siga aplicada la mesura d'adaptació corresponent hauran de presentar juntament amb la sol·licitud les fotocòpies del certificat de grau de discapacitat i del dictamen tècnic facultatiu expedit per l'òrgan competent.  
  
Huitena. Comissió tècnica d'avaluació  
Es constituirà una comissió tècnica d'avaluació que examinarà la documentació lliurada i els mèrits acreditats, i indicarà el grau d'adequació dels mèrits que al·lega cada un dels candidats, juntament amb els seus currículums.  
Aquesta comissió tècnica estarà formada per les persones titulars de la Secretaria General Tècnica, de la Subdirecció General de Programes d'Innovació i del servei responsable de personal de l'Agència.  
  
Novena. Baremació  
Una vegada concloses les entrevistes, el vicepresident executiu realitzarà una valoració global on diferenciarà els mèrits objectius del barem de la puntuació obtinguda en la defensa de la memòria i el CV.  
  
Deu. Nomenament  
Atenent les previsions de l'article 9.e, el vicepresident executiu proposarà al Consell de Direcció la persona finalment seleccionada, que haurà de ser nomenada pel mateix Consell, si escau, i el seu nomenament publicat en el diari oficial de la Generalitat.  
  
Onze. Presentació de sol·licituds  
Les persones aspirants que concórreguen al procés hauran de presentar la documentació en l'AVI (Rambla de Méndez Núñez, 41-13, 03559 d'Alacant, o plaça de l'Ajuntament 6, 46984 València), o en qualsevol de les restants formes previstes en la legislació sobre procediment administratiu comú, juntament amb la sol·licitud, el curriculum vitae i la memòria adreçada al vicepresident executiu.  
També remetran tota la documentació per correu electrònic a l'adreça: oaa.ovy@smg.nn  
El termini per a la presentació de les sol·licituds serà de 10 dies hàbils comptadors des de l'endemà de la publicació de la convocatòria en el Diari Oficial de la Generalitat Valenciana.  
L'acreditació formal dels requisits i els mèrits se sol·licitarà a les persones aspirants finalment seleccionades sense perjudici que la Comissió Tècnica d'Avaluació OTS puga requerir la documentació en qualsevol fase del procés. Si la sol·licitud no posseeix totes les dades exigides o no s'aporta alguna documentació exigida, es requerirà la persona interessada perquè en el termini de cinc dies hàbils esmene el defecte o adjunte els documents preceptius amb la indicació que, si no ho fa, es considerarà que desisteix de la seua petició.  
Si es tracta d'un requisit que no s'acredita en termini, quedarà exclòs, amb indicació prèvia de les inexactituds o falsedats formulades pel sol·licitant.  
La presentació de la sol·licitud implica l'acceptació d'aquestes bases.  
Una vegada finalitzat el procés, i a petició de la persona interessada, es tornarà la documentació presentada.  
  
Dotze. Requisits per a concórrer  
Per a ser admesos a la realització del procés selectiu, els aspirants hauran de posseir en el dia de finalització del termini de presentació de sol·licituds i mantindre fins al moment de la formalització del contracte de treball els requisits següents:  
a) Tindre la nacionalitat espanyola o, a falta d'això, estar en qualsevol de les situacions descrites en l'article 54 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
b) Edat. Tindre la majoria d'edat laboral i no excedir, si escau, l'edat màxima de jubilació forçosa.  
c) Posseir una titulació superior d'enginyeria, arquitectura, llicenciatura o grau. Els aspirants amb titulacions acadèmiques o professionals obtingudes en l'estranger hauran d'acreditar que estan en possessió de la corresponent convalidació o de la credencial que acredite, si escau, l'homologació. Aquest requisit no serà aplicable als aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
d) Coneixement parlat i escrit fluid de l'idioma anglés, amb certificat almenys de B2 o equivalent.  
e) Posseir les capacitats i les aptituds físiques i psíquiques que siguen necessàries per a l'exercici de les corresponents funcions o tasques.  
f) Habilitació. No estar inhabilitat per sentència ferma o com a conseqüència d'haver sigut acomiadat disciplinàriament de manera procedent per a exercir funcions semblants a les de la categoria professional a què es pretén accedir. Si es tracta de persones nacionals d'altres estats, no estar inhabilitat o en situació equivalent ni haver sigut sotmés a sanció disciplinària o equivalent que impedisca en els mateixos termes en el seu estat l'accés a l'ocupació pública.  
Seran exclosos del procés de selecció tots aquells candidats que no posseïsquen aquests requisits de participació o els que hagen presentat la sol·licitud fora de termini.  
  
Tretze. Termini per a la presentació de documentació  
El termini per a la presentació de la documentació serà de 10 dies hàbils comptadors des de l'endemà de la publicació de la convocatòria. La presentació de la candidatura implica l'acceptació d'aquestes bases.  
  
En la pàgina web de l'AVI es publicarà una primera llista provisional de candidatures acceptades i excloses, i es donarà un termini de 5 dies hàbils per a la possible esmena d'errors.  
Els aspirants admesos seran cridats personalment a la fase d'entrevista.  
  
Catorze. Publicitat  
Tant la convocatòria com la designació final es publicaran en el Diari Oficial de la Generalitat Valenciana, en el web de l'AVI, i en els taulers d'anuncis de l'AVI d'Alacant i València.